הוועדה המסדרת, כנסת 22, פרוטוקול מספר 7, 2019-12-10 11:00

אברהם (אבי) ניסנקורן: בוקר טוב, יש לנו שני נושאים על סדר היום.

אברהם (אבי) ניסנקורן: אחד זה עתירה של ווליד בנושא:

אברהם (אבי) ניסנקורן: החלטת הנשיאות שלא לאשר דחיפות הצעתו לסדר היום בנושא תוצאות מבחני פיזה 2018.

אברהם (אבי) ניסנקורן: מי משיב בשם הנשיאות?

אברהם (אבי) ניסנקורן: אחמד טיבי משיב בשם הנשיאות.

אחמד טיבי: אני כבר הייתי בסיטואציה הזאת לפני חודש.

אחמד טיבי: אני רוצה לומר, אדוני היושב-ראש, שהיושב-ראש בשל קוצר הזמן, בשל הדיונים בחוק הפיזור, החליט לאשר רק שלושה נושאים.

אחמד טיבי: אושרו ארבעה.

אחמד טיבי: ההצעה הזאת של חבר הכנסת ווליד טאהא ואחרים בנושא מבחני פיזה, שזה נושא חשוב, לא נדון מהותית בגלל שאושרו ארבעה.

אחמד טיבי: אולי ביום רגיל זה היה מאושר.

אחמד טיבי: אני בניגוד עניינים כאן, לכן ההתנגדות שלי היא התנגדות של תמיכה.

אחמד טיבי: היה חשוב להסביר שזה מסיבות טכניות.

אחמד טיבי: זה לא בגלל התנגדות לנושא, זה לא בגלל שהנושא לא חשוב, אלא בגלל קוצר הזמן והחשש שהדיון יימשך לאחר חצות.

אחמד טיבי: אם לא יהיו בחירות, והיום יודיעו כחול-לבן והליכוד, אני בטוח שאוטומטית יאושר הנושא שלך לשבוע הבא – אבל כנראה שזה לא יקרה, ווליד.

אחמד טיבי: אני רוצה לברך אותך על עצם הגשת הנושא.

אחמד טיבי: אדוני, אני לא מבדיל בין ח"כים יהודים לח"כים ערבים, כידוע לך, וכשאני בשלטון אני מתנהג ברוחב לב.

אחמד טיבי: לפני חודש הייתי באותה סיטואציה בה אמרתי: אני מתנגד, וההתנגדות שלי היא כולה תמיכה.

וליד טאהא: בוקר טוב לכולם.

וליד טאהא: בעקבות פרסום דוח פיזה של ארגון ה-OECD אני לתומי חשבתי שהולכת להיות תחרות קשה בין חברי כנסת מכל סיעות הבית, לא רק מהמשותפת, כדי להעלות את הנושא הזה לסדר היום, לדבר עליו, להעלות אותו לדיון ציבורי כיוון שהתוצאות שלו היו מזעזעות לא פחות מהסיטואציה הפוליטית המזעזעת שאנחנו נמצאים בה.

וליד טאהא: אמנם אנחנו נמצאים בסיטואציה פוליטית שיש סדר יום לוחץ, אבל לטעמי תוצאות מבחני הפיזה היו מחרידות, הדליקו רמזור אדום.

וליד טאהא: דרך אגב, גם מבחינת החברה היהודית התוצאות לא היו מרשימות לעומת 78 המדינות שהשתתפו במבחנים.

וליד טאהא: לגבי החברה הערבית הן היו אסון של ממש: התוצאות העידו על פערים עצומים מאוד בהישגים של התלמידים הערבים מול התלמידים היהודים.

וליד טאהא: שימו לב שהתלמידים בעלי ההישגים הטובים ביותר בחברה הערבית, הישגיהם נופלים מההישגים של התלמידים היהודים בעלי ההישגים הנמוכים ביותר, שזה לכשעצמו נתון מזעזע.

וליד טאהא: זה לא צריך לזעזע אותי בלבד, זה צריך לזעזע כל אזרח במדינת ישראל.

וליד טאהא: יש לנו מערכת חינוך שהיא חולה.

וליד טאהא: לגבי החברה הערבית, יש לנו מערכת חינוך גוססת.

וליד טאהא: אני מצפה מחברי הוועדה שיגבו ויתמכו בהעלאת הנושא לסדר היום כיוון שהוא זכה להתייחסות בקרב האזרחים, הוא זכה להתייחסות מיוחדת בקרב האזרחים הערבים.

וליד טאהא: עד היום הנושא לא דעך מסדר היום.

וליד טאהא: אני מצפה מכל חברי הוועדה שידאגו שהנושא הזה כן יעלה לסדר היום למרות סדר היום הבעייתי.

וליד טאהא: אין יותר בעייתי מהתוצאות של המבחנים האלה ומהפערים התהומיים והאדירים שהם העלו, על כן אני מבקש לאשר את ההצעה, להעלות אותה לסדר.

אברהם (אבי) ניסנקורן: אני מציע שנצביע אחרי ששמענו את העמדה של הנשיאות.

אברהם (אבי) ניסנקורן: אני אישית חושב שזה נושא חשוב.

מאיר כהן: אמר ד"ר דוקטור טיבי: "אני הייתי שם".

מאיר כהן: היה נושא של חומרי הדברה בגוף של הילדים שלנו - מישהו יגיד לי שזה פחות חשוב ממבחני פיזה?

מאיר כהן: היה זיהום של הקישון, היה נושא דחוף של אוסאמה.

מאיר כהן: הייתה פה החלטה להעביר רק שלושה-ארבעה בגלל קוצר הזמן וכדי לא לחרוג מ-24:00.

מאיר כהן: הייתה החלטה מכובדת של היושב-ראש, לכן אני אמנע.

אברהם (אבי) ניסנקורן: אני מציע שנצביע.

אברהם (אבי) ניסנקורן: מי בעד העלאת הנושא על סדר היום?

אברהם (אבי) ניסנקורן: מי נגד?

אברהם (אבי) ניסנקורן: בעד – 11

אברהם (אבי) ניסנקורן: נמנעים – 1

אברהם (אבי) ניסנקורן: זה אושר.

אברהם (אבי) ניסנקורן: אנחנו עוברים לנושא של הרכב הוועדה המשותפת לוועדה המסדרת ולוועדה הזמנית לענייני כספים בנושא תקציב הכנסת, בהתאם לחוק שעבר אתמול.

אברהם (אבי) ניסנקורן: ההצעה היא כזאת: מטעם הוועדה המסדרת יכהנו חברי הכנסת: אבי ניסנקורן, היו"ר מיקי מכלוף זוהר, אחמד טיבי, עודד פורר ואופיר סופר, ומטעם הוועדה הזמנית לענייני כספים יכהנו חברי הכנסת: מיקי לוי, קרן ברק, מיכאל מלכיאלי, משה גפני ואורלי לוי-אבקסיס.

שלמה קרעי: התייעצות סיעתית.

אברהם (אבי) ניסנקורן: התייעצות סיעתית חמש דקות.

אברהם (אבי) ניסנקורן: אני מחדש את הישיבה.

אברהם (אבי) ניסנקורן: אני אומר באופן כללי: יש גבול לצביעות.

אברהם (אבי) ניסנקורן: אני ב-24 השעות האחרונות רואה מפלגות שלחצו לחוק הזה.

אברהם (אבי) ניסנקורן: דרך אגב, כחול-לבן הסכימה לחוק הזה מתוך התחשבות בצרכים של המפלגות השונות וצורכי הבחירות.

אברהם (אבי) ניסנקורן: אני רואה מפלגות שלחצו לחוק שהתחיל מ-130 מיליון.

אברהם (אבי) ניסנקורן: אני ומאיר הורדנו את זה ל-62 מיליון, בהסכמת יריב לוין.

אברהם (אבי) ניסנקורן: חברי כנסת תופסים פתאום עמדה של "מה פתאום".

אברהם (אבי) ניסנקורן: אני אומר לכם, יש צביעות, ואת הצביעות הזאת צריך לנקות.

אברהם (אבי) ניסנקורן: שלמה קרעי, אם יש לך בעיה עם זה, תפנה לראש הממשלה.

שלמה קרעי: זו מדינה דמוקרטית.

שלמה קרעי: דעתי שזו בושה.

אברהם (אבי) ניסנקורן: תצא נגד המפלגה שלך.

מאיר כהן: נגד המפלגה שלך תצא.

מאיר כהן: הליכוד ביקשו 130 מיליון - אנחנו התנגדנו.

שלמה קרעי: אני מדבר בשם עצמי.

אברהם (אבי) ניסנקורן: אנחנו עוברים לנושא של הוועדה המשותפת.

אברהם (אבי) ניסנקורן: אני מקווה שאנשים יחשבו פחות פופוליסטי ויותר ענייני להבא.

שלמה קרעי: אבי, אני לא באתי להתנגד פה להצעות, אני מצביע בעד, אבל בוועדות אפשר גם להביע דעה, זו לא דיקטטורה כמו אצלכם.

אברהם (אבי) ניסנקורן: אנחנו מצביעים על הרכב הוועדה כפי שהצגתי.

אברהם (אבי) ניסנקורן: מי בעד, מי נגד, מי נמנע?

אברהם (אבי) ניסנקורן: בעד – 10

אברהם (אבי) ניסנקורן: נמנעים – אין

אברהם (אבי) ניסנקורן: אושר פה אחד.

אברהם (אבי) ניסנקורן: אנחנו נודיע על כינוס הוועדה בימים הקרובים.

אברהם (אבי) ניסנקורן: הישיבה נעולה.